stanford-oval/wikipedia huggingface dataset:
ג'אגהד ג'ונס

| --- | --- |

ג'אגהד ג'ונס
 הוצאה לאור:  ארצ'י קומיקס
 הופעה ראשונה:  Pep Comics #22 (דצמבר 1941)
 יוצרים:  ג'ון ל. גולדווטר בוב מונטנה
 גילום הדמות:  סאם וויפל (1990) קול ספראוס (2017-)
 דיבוב:  הווארד מוריס (1968-1976) מייקל פנטיני (1987) כריס מלונדקוויסט (1999-2002)
 מידע
 מין:  זכר
 נטייה:  א-מיני (בקומיקס) הטרוסקסואל (ריברדייל)
 דמויות קשורות
 משפחה:  פורסיית' פנדלטון "אף. פי." ג'ונס השני (אבא) גלדיס ג'ונס (אמא) ג'ליבין ג'ונס (אחות) סופרהד ג'ונס (בן דוד) בינגווילקין ג'ונס (בן דוד)
 חברים:  ארצ'י אנדרוז בטי קופר ורוניקה לודג' קווין קלר ג'ייסון ושריל בלוסום רג'י מנטל (חבר-אויב) סברינה ספלמן ג'וזי מקוי
פורסיית' פנדלטון "ג'אגהד" ג'ונס השלישי (באנגלית: Forsythe Pendleton "Jughead" Jones III) הוא דמות בדיונית ואחת מהדמויות הראשיות שנוצרו עבור "ארצ'י קומיקס" על ידי ג'ון ל. גולדווטר והאמן בוב מונטנה, והופיע לראשונה בחוברת Pep Comics #22. דמותו של ג'אגהד מגולמת על ידי השחקן קול ספראוס בסדרה "ריברדייל".
קונספט ויצירה

האמן בוב מונטנה הצהיר שדמותו של ג'אגהד, בניגוד לדמויות אחרות ב"ארצ'י קומיקס" אותן הוא ביסס על אנשים שהכיר, היא דמות שהומצאה לחלוטין עבור הקומיקס. אלמנתו של מונטנה, פג ברתולט, הצהירה כי חבר תיכון של מונטנה בשם סקיני ליניאן חלק לכאורה חלק מתכונותיו המיוחדות של ג'אגהד. ברתולט הצהירה כי האות "S" של חולצתו של ג'אגהד מתייחסת למקום שנקרא סקאנק היל בהאברהיל, מסצ'וסטס, שם מונטנה הפך לצופה משבט "סנאי הגבעה". לכאורה, האות "S" מרמזת על שילוב של מיקום וקבוצה אתלטית בבית הספר היסודי בו מונטנה למד ליד האברהיל בשם "טייגרס".
ביוגרפיה בדיונית ואפיון

לדמותו של ג'אגהד יש בדרך כלל חוש הומור אופייני וסרקסטי, והוא נחשב למוזר וחריג יחסית לחבריו. התנהגותו החריגה לרוב הופכת אותו קורבן לקינטורים ולהיטפלות מצדם של רג'י, ורוניקה, ואפילו חברי כיתה ומורים אחרים. קווי עלילה רבים בקומיקס מתארים את התחרותם של רג'י וג'אגהד אחד בשני באמצעות מתיחות או הימורים, בסופן ג'אגהד כמעט תמיד יוצא המנצח. אף על פי שג'אגהד מתואר כעצלן, הוא מפגין אינטליגנציה גבוהה, חוכמת רחוב ויצירתיות בעת הצורך והוא לעיתים קרובות מנצל זאת נגד רג'י ונערים אחרים הנטפלים אליו.
בתחילת דרכה של "ארצ'י קומיקס", הדמויות השונות ניסו לגלות את שמו האמיתי של ג'אגהד, בעוד שהוא עצמו סיכל את מאמציהם. בקו עלילה אחד, ארצ'י אנדרוז ורגי מנטל הולכים למשרדי ההנהלה של התיכון, שם מספרת להם אשה ששמו הפרטי של ג'אגהד הוא סטיב. אחרי שארצ'י ורגי עוזבים את המשרד, הקורא לומד כי האישה היא למעשה דודתו של ג'אגהד, שעזרה לג'אגהד לשמור על שמו האמיתי שלו (פורסיית') מוסתר. בסיפור אחר (Jaghead Jones Comics Digest #1, יוני 1977) הקורא מגלה שהוא נקרא על שם אביו הקדמון שהיה גיבור אמריקאי. במשך זמן קצר, ג'אגהד התחיל להשתמש בשמו לזכר אביו הקדמו, אך לאחר שנודע לו שאביו הקדמון היה נשוי תשע פעמים, ג'אגהד חזר להשתמש בכינוי שלו. בקומיקס The Little Archie, שמו האמיתי מתגלה על ידי מיס גראנדי בתחילת השיעור.
תעלומה נוספת המלווה את דמותו של ג'אגהד היא המשמעות של האות "S" על גבי הסווטשירט שלו. משמעות האות לוטה בערפל עד עצם היום הזה, אם כי סיפורים רבים רמזו על משמעות כלשהי. ב-(Jughead #30 (1992, כאשר הפסיכיאטרית שלו, שרה, שואלת אותו למשמעות האות, הוא משיב לה: "אני לא יודע... בן דוד שלישי שלי נקרא סקיני (Skinny; באנגלית)..." הדגל המשולש על עטיפת החוברת מספר 140 של Archie & Friends מראה כי האות "S" מייצג את השם "סילבי", תיכון סילבי, שבו ג'אגהד שהה מספר חודשים כתלמיד שנה ראשונה. פעם אחת אחרי שהסוודר שלו התמלא חורים כתוצאה מתאונה כימית שנגרמת בכיתה המעבדה, הוא מגלה שהוא פשוט אוהב את האות "S" ומוצא את זה "תואם", מכיוון שהאות יכולה לסמל "מרק, כריך, סטייק וכל מיני דברים טובים!" (רשימת מאכלים המתחילים באות S באנגלית) אחרי שחבריו שואלים אותו. בטי מגלגלת את עיניה כתגובה להסברו של ג'אגהד ומוסיפה, "S מייצג 'מצטערת ששאלתי'! (Sorry I asked; באנגלית)" תאוריה אחרת טוענת כי ג'אגהד פשוט נהנה ללכת נגד הזרם המקובל, כך כאשר כולם לובשים את האות "R" שמייצגת את "ריברדייל" (Riverdale), הוא פשוט הולך עם האות הבאה אחריה, "S".
ביוגרפיה בדיונית ואפיון > אובססיה לאוכל

ג'אגהד ידוע בזכות אהבתו לאוכל, ובעיקר להמבורגרים, וביכולתו לצרוך כמויות גדולות באופן אבסורדי בסעודה אחת מבלי לחלות או לעלות במשקל. ככזה, ג'אגהד הוא לקוח מועדף של רוב המסעדות בריברדייל, במיוחד ב"פופ'ס שוקליט". יכולתו לאכול כל כך הרבה מזון מבלי לעלות במשקל מיוחסת בעלילות הקומיקס לחילוף חומרים נדיר מאוד ולא סביר. ג'אגהד טען פעם כי הוא שוקל 300 קילו אחרי הארוחה, אם כי הוא מתואר בדרך כלל כרזה ובריא.
בין יכולותיו המיוחדות של ג'אגהד בנושא המזון נמצאים גם היכולת לזהות מזון לפי הריח, והיכולת לזהות את הפגמים הקטנים ביותר במזון לפי הטעם. ככזה, הוא מבקר מזון מכובד, ואף שף גורמה בעצמו. פעם אחת, כשחיפש את עזרתה של גברת גראנדי בכתיבתו היצירתית, היא הציעה לו לכתוב על נושא שהכיר, והשפיעה עליו לכתוב את "ספר הבישול של פורסיית' פ. ג'ונס".
ג'אגהד משתתף לעיתים קרובות בתחרויות אכילה, ולרוב מנצח בתחרות צמודה, או מנצח בקלות באמצעות הסחות דעת קומיות, ולעיתים קרובות אפילו מנצח בניצחון טכני לאחר שהמתחרה העייף פורש. באחד קווי העלילה, במהלך תחרות אכילה עירונית, הוא אכל בורגר קולוסלי המורכב משש-עשרה המבורגרים שונים. ג'אגהד גם קבע שני שיאים עולמיים באכילת פיצה; שיא אחד באכילה מהירה של פיצה, ושיא נוסף באכילת כמות הפיצות הרבה ביותר בפעם אחת. תאבונו של ג'אגהד הוא רב כל כך, עד כדי כך שהוא אף אוכל גם זמן קצר לפני תחרויות אכילה מבלי שהדבר ישפיע עליו. לדוגמה, באחד מקווי העלילה, תיכון יריב שלח נערה בשם ג'יין דאף שתיקח את ג'אגהד למסעדות שונות ולהאכיל אותו ככל האפשר. למרבה הפלא, ג'אגהד עדיין ניצח בתחרות. לאחר מכן, הוא הסביר לג'יין כי ספורטאים צריכים להתאמן כל הזמן על מנת להישאר בכושר, והיא למעשה עזרה לו "להתאמן" לתחרות.
למרות תיאבונו הרב, ג'אגהד אינו מתקמצן בחלוקת אוכל, או אכילה על חשבון רעבונם של חבריו. כשחנות לממכר ממתקים נפתחה בריברדייל, הוא הוציא את כל כספו על שקית ענקית של ממתקים, אך כשפגש בילד צעיר חסר פרוטה מחוץ לחנות, הוא נאבק בתיאבונו ובחר לתת את הממתקים לילד. בסיפור דומה, ג'אגהד פגש הומלס שחיבב את אותה הפיצה בדיוק כמוהו, והחליט לתת לו את הפיצה שרכש זה עתה. בסיפור אחר, לאחר שזכה בשלוש פיצות בשבוע למשך שישה חודשים על היותו לקוח המיליון של פיצרייה, הוא תרם את כולם למטבח בו הוא התנדב.
ביוגרפיה בדיונית ואפיון > הכובע של ג'אגהד

לאורך הופעותיו בקומיקס, ג'אגהד כמעט תמיד לובש את הסימן המסחרי והאייקוני שלו - כובע צמר בצורת כתר, המכונה לפעמים "כובע ג'אגהד" או בפשטות "כתר", שהיה פופולרי בקרב נערים בשנות ה-30 ובשנות ה-40. הכובע היה עשוי מפדורה עם שוליים משופעים בזיג זג כלפי מעלה. בשנות ה-20 ובשנות ה-30 של המאה ה-19, נדרשו תלמידי השנה הראשונה ללבוש כובעים דומים למטרות חניכה. כובעים דומים הופיעו ונלבשו על ידי דמויות בספרי קומיקס, סרטים מצוירים וספרי ילדים אחרים כמו אדי סטימסון בלולו הקטנה, מלווין ויזנהיימר באודרי הקטנה, סקוז בדובי ברנשטיין, ובאגס מיני באנציקלופדיית בראון. לעיתים צבעו של הכובע של ג'אגהד שונה והתחלף בין העיבודים השונים - הכובע היה בצבע שחור בקריקטורות של "Filmation" לעומת הצבע ורוד ב-The New Archies.
אף על פי שחבריו של ג'אגהד רואים את הכובע כמוזר ובלתי-בוגר, ג'אגהד עצמו רואה בו קמיע למזל טוב, וכאשר הכובע נלקח ממנו, הוא נהיה מועד לפורענויות. למשל, כשג'אגהד הצטרף לקבוצת הבייסבול של תיכון ריברדייל, ג'אגהד ננזף על ידי המנהל ות'רבי על כך שחבש את הכובע במקום קסדת בייסבול מתאימה. ג'אגהד נענה לוות'רבי והחליף את הכובע בקסדה, אבל אז התחיל לשחק כל כך רע שוות'רבי נאלץ להיכנע ולאפשר לו לחבוש את כובעו.
על פי הנראה, הכובע האייקוני של ג'אגהד גם מהווה נדבך חשוב באישיותו. בקו עלילה אחד, החבורה מנסה לשכנע אותו לנסות כובעים אחרים, אך התגלה שהכובעים אותם הוא ניסה, שינו את אישיותו של ג'אגהד לרעה בהתאם למאפייניהם. לבסוף, החבורה התחננה אליו שיחזור לכובע האייקוני שלו וכששאל מה יעשו אם יעשה זאת, הם הציעו לו מגש המבורגרים והוא הסכים בשמחה.
ב-Jughead and Friends Digest #25 שעסק בעלילת "סוד הכובע של ג'אגהד", הכובע של ג'אגהד נהרס בתאונת כביסה. וונדי ות'רבי (אחייניתו של ות'רבי) מחליפה את הכובע האבוד בכך שהיא מכינה כובע זהה - לוקחת פדורה ישנה, חותכת אותה ומעצבת אותה לצורת הכתר של כובעו של ג'אגהד.
ביוגרפיה בדיונית ואפיון > יחסיו עם הוט דוג

הוט דוג הוא כלב מאט ארוך שיער שמראהו מזכיר במקצת כלב צאן אנגלי עתיק הוט דוג הוא כלב המחמד של ג'אגהד, אם כי כאשר הוא הופיע לראשונה ב-Pep Comics #224 (דצמבר 1968), הוא השתייך לארצ'י. בהופעותיו הראשונות, הוט דוג החליף את בעליו לעיתים תכופות, אך בסופו של דבר היה ונשאר מזוהה ביותר עם ג'אגהד, וכמוהו, הוא מוצג כעצלן, בעל תיאבון קבוע וסולד מרג'י מנטל.
ברוב רצועות הקומיקס, הוט נחשב לרוב חבר בחבורה של ארצ'י. הוא נוטה להימשך לכלבים החמודים של ורוניקה לודג', ואפילו נולדו לו גורי כלבים עם אחת מהם, כלבת פודל בשם לוקרישיה. בסדרת האנימציה משנות ה-70, "סברינה, המכשפה הצעירה", יש להוט דוג סיידקייק בשם צ'ילי דוג, כלב קטן ואדום שיער. ה"קרבות" החוזרים ונשנים שניהלו שני הכלבים מול חתולה של סברינה, סיילם סייברהאגן, היוו מקור לבדיחות חוזרות. במיני הסדרה Jughead's Pal, Hot Dog, המתרחשת ביקום חלופי, כאשר משפחתו של ג'אגהד מתנגדת להתגוררותו של הוט דוג בביתם, דילטון דוילי בונה להוט דוג בית כלבים מלא בהמצאות גחמניות. במיני הסדרה הזו, הסיידקייק של הוט דוג היה צ'יוואווה בשם פבליטו.
בסדרת האנימציה "המופע של ארצ'י", הוט דוג הוא הקמיע של "The Archies" ולעיתים קרובות הוא נוהג להעמיד פנים שהוא זה ש"מנהל" את הלהקה.
גרסאות אחרות > אחרי המוות עם ארצ'י

בחוברת הראשונה של אחרי המוות עם ארצ'י, ג'אגהד מתחנן בפני סברינה שתקים לתחייה את כלב המחמד שלו, הוט דוג, שנדרס. סברינה מקימה אותו לתחייה, אך הוט דוג חוזר כזומבי ומדביק את ג'אגהד. לאחר מותו, ג'אגהד מכונה "פציינט 0", מכיוון שהוא הראשון שהודבק והדביק את כולם באפוקליפסת הזומבים. עם זאת, בחוברת השמינית רוחו של ג'אגהד מתגלה לארצ'י ומגלה לו שנשמתו כבר לא נמצאת בגופו; ושישות עתיקה ומסתורית שולטת בגווייתו.
גרסאות אחרות > ג'אגהד: הרעב

בג'אגהד: הרעב, ג'אגהד הוא אדם זאב האחראי למספר רציחות בריברדייל, ומכונה "המרטש מריברדייל". הוא וארצ'י מבינים שהוא אדם זאב לאחר שהוא רוצח את דילטון במהלך ירח מלא. למחרת, בטי מספרת שג'אגהד בא משושלת ארוכה של ליקנתרופים עד לאנגליה של ימי הביניים ושאבותיה היו שם תמיד כדי לעצור אותם. מכיוון שהוא לא רוצה שבטי תהרוג את ג'אגהד, ארצ'י מציע לה ללכת לגנים הבוטניים ולרפא אותו באמצעות צמח חונק-הזאב. התרופה עובדת למשך מספר חודשים, אך הליקנתרופיה משתלטת שוב על ג'אגהד, והוא עוזב את העיר עם הוט דוג לאחר שהוא רוצח את רג'י מנטל בשוגג ומבין שבטי לא תתן לו הזדמנות שנייה.
גרסאות אחרות > החיים עם ארצ'י: חיי הנישואין

בסדרת קומיקס זו, ג'אגהד קנה את "פופ'ס" מפופ טייט וקרא לו מחדש "ג'אגהד'ס", נושא שלאחר מכן זכה להרחבה משלו ביקום "ארצ'י קומיקס". בסופו של דבר, נושא זה נזנח ופופ חזר להיות הבעלים המקוריים של "פופ'ס". בסדרה זו, ג'אגהד מתחתן עם מידג' קלאמפ בעתיד אפשרי אחד, ועם את'ל בעתיד האפשרי השני.
במדיות אחרות > אנימציה

דמותו של ג'אגהד הופיעה בתפקיד ראשי ב"המופע של ארצ'י", סדרת קריקטורות משנת 1968 שהופקה על ידי חברת ההפקות "Filmation". בנוסף, ג'אגהד גם הופיע בסדרות ספין-אוף שונות שהופקו באותו פורמט בין השנים 1969–1977 שכללו בין היתר את הסדרות "Archie's TV Funnies" ו-"The U.S. of Archie", ואחרים. בכל אלו, דמותו דובבה על ידי הווארד מוריס.
דמותו של ג'אגהד הופיעה בסצנת קמע בסרטון האנימציה של רחוב סומסום.
דמותו של ג'אגהד הופיעה בסדרה "החברים של ארצ'י", עיבוד מחודש של ארצ'י והחבורה. בסדרה זו, ג'אגהד תואר כטיפוס צעיר בחטיבת הביניים, ודובב על ידי מייקל פנטיני.
דמותו של ג'אגהד הופיעה בסדרה "התעלומות המוזרות של ארצ'י" ובסרט המבוסס עליה "ארצ'י והאדם הקדמון", שם דמותו דובבה על ידי כריס לונדקוויסט.
ב"משפחת סימפסון", דמויותיהם של ג'אגהד, מוס, ארצ'י, ורג'י עושים הופעת קמע קמיע בפרק "Sideshow Bob Roberts".
במדיות אחרות > לייב-אקשן

דארל מאריי שיחק את דמותו של ג'אגהד ב"ארצ'י", פרק של "Saturday Comedy Special" משנת 1976; שהיה אמור להיות פיילוט לסדרה חדשה, שמעולם לא הופקה. מאריי שב לגלם את ג'אגהד בסרט הטלוויזיה "The Archie Situation Comedy Musical Variety Show" משנת 1978.
ב-6 במאי 1990, רשת "NBC" שידרה את הסרט "ארצ'י: לריברדייל ושוב בחזרה", סרט טלוויזיה (ולאחר מכן עיבוד קומיקסי) המתרחש 15 שנה לאחר שארצ'י וחבריו סיימו את לימודיהם בתיכון ריברדייל. בסרט זה דמותו של ג'אגהד גולמה על ידי סאם וויפל. חמש עשרה שנים לאחר סיום לימודיו בתיכון, ג'אגהד הפך לפסיכיאטר מצליח מחוץ לריברדייל ואב לבן אותו הוא מגדל לבדו, ג'ורדון, ושארצ'י מכנה אותו "ג'אגהד ג'וניור".
בדרמת הנעורים "ריברדייל", המשודרת ברשת The CW, דמותו של ג'אגהד מגולמת על ידי קול ספראוס. בעיבוד זה, דמותו של ג'אגהד שונה במידה ניכרת מדמותו הקומיקסית, והוא מוצג באור אפל וקודר יותר. במהלך הסדרה, ג'אגהד לובש גרסה ריאלסטית של כובע הכתר המוכר שלו, (אף על פי שהגרסה הקומיקסית של הכובע וכמו כן גם חולצת הטריקו המוכרת שלו עם האות "S", מופיעים בסיקוונס חלום). לאורך הסדרה, אמו ואחותו של ג'אגהד מוזכרות, אך לא נראות לאחר שעזבו את ריברדייל בעקבות בעיות האלכוהליזם של אביו, אף. פי, שגם משמש כמנהיג "הסרפנטס". בסיום העונה הראשונה, ה"סרפנטס" מציעים לג'אגהד את מעיל הז'קט שלהם, מה שהופך אותו למעשה לחבר כבוד. בעונה השנייה, הוא עובר חניכה על מנת להפוך לחבר מלא, ועם הזמן, הוא הופך למנהיג בפועל של ה"סרפנטס" המתבגרים, ובסיום העונה השנייה, לאחר שהוא מנסה להציל את ה"סרפנטס" ממאבק מול כנופיה יריבה, אף. פי. פורש וממנה אותו כיורשו. מעשהו הראשון של ג'אגהד כמלך ה"סרפנטס" הוא צירופה של שריל בלוסום לכנופיה. בעונה השלישית, דמויותיהן של גלדיס וג'ליבין, אמו ואחותו, שבות, והדבר משפיע על מרקם חיי המשפחה של ג'אגהד.
הערות שוליים

1 2  Erickson, 2005. p.92
1 2  Appelo, Tim (November 8, 1991). "Forever Archie". Entertainment Weekly. Retrieved January 17, 2014.
↑  "The Great All-American Pembrooke-Riverdale Food-Eating Contest!" Archie at Riverdale High 97 (June 1984)
↑  e.g. "cover" Jughead with Archie Digest Magazine 110 (April 1992); "The One-Millionth Customer!". Jughead's Double Digest Magazine (70). Oct 2000. ISSN 1061-5482.
↑  Rhoades, Shirrel (2008). Comics Books: How the Industry Works. Peter Lang Publishing, Inc. ISBN 978-0820488929. Retrieved 2017-03-22.
↑  "I'm Learning To Share!: Search term: "Jughead's hat"". Learning2share.blogspot.com. 2009-04-27. Retrieved 2010-10-04.
↑  "Ask the Archivist, "Why did Jughead give up girls?"". Archived from the original on October 20, 2007. Retrieved 2007-07-21.
↑  Jughead's Double Digest #99: "Shakespeare Anyone?" (January 2004)
↑  Gladir, George (w), Goldberg, Stan, Mike Esposito (a). "Liberty Island" Life with Archie 255: 5 (July, 1986), Archie
↑  "An Interesting Discovery". giantboxofcomics.blogspot.com. 2016-05-06. Retrieved 2018-09-18.
↑  "November "Did You Know?"". Archived from the original on October 20, 2007. Retrieved 2010-02-17.
↑  Derrel Maury on IMDb
↑  "Archie" on IMDb
↑  The Archie Situation Comedy Musical Variety Show on IMDb
↑  Thompson, Steven (September 2016). "Archie's Antagonist, Reggie Mantle". Back Issue!. Raleigh, North Carolina: TwoMorrows Publishing (91): 67.
העטיפה של חוברת "Pep Comics #67" בה, ג'אגהד (השלישי משמאל) לצדם של חבריו.
ג'אגהד והוט דוג
תמונה זו מוצגת בוויקיפדיה בשימוש הוגן.
נשמח להחליפה בתמונה חופשית.
דמותו של ג'אגהד ג'ונס בגילומו של קול ספראוס.
בלאנש מצרפת, דוכסית אורליאן

בלאנש מצרפת, דוכסית אורליאן (בצרפתית: Blanche de France; ‏1 באפריל 1328 - 8 בפברואר 1382), הייתה בתו של שארל הרביעי, מלך צרפת.
ביוגרפיה

בלאנש נולדה ב-1 באפריל 1328 בשאטונף-סור-לואר, לשארל הרביעי, מלך צרפת ולז'אן ד'אברו, בתם של לואי, רוזן אברו ומרגריט ד'ארטואה. אביה מת חודשיים לפני לידתה, ומכיוון שאמה הייתה באותה העת בהריון, מונה דודנה פיליפ מוולואה לעוצר הממלכה עד לאחר שיתברר אם זה בן או בת. מכיוון שבצרפת נהג החוק הסאלי לא ירשה בלאנש את אביה, והכתר עבר לבית ולואה.
ב-18 בינואר 1345 התחתנה בלאנש עם פיליפ, דוכס אורליאן, אך לא היו להם ילדים. בשנת 1376 מת בעלה פיליפ, וב-8 בפברואר 1382 מתה בלאנש בווינסן.
ג'ים מוריס

| --- | --- |
ג'ים מוריס בגיל 75
ג'ים מוריס בגיל 75
 לידה:  31 באוגוסט 1935 ברוקלין, ארצות הברית
 פטירה:  28 בינואר 2016 (בגיל 80) קליפורניה, ארצות הברית
 מידע כללי
 מדינה:  ארצות הברית ארצות הברית
 ספורט
 ענף ספורט:  פיתוח גוף
 תקופת הפעילות:  1954–1996 (כ־42 שנים)
ג'ים מוריס (באנגלית: Jim Morris;‏ 31 באוגוסט 1935, ברוקלין, ארצות הברית - 28 בינואר 2016, קליפורניה, ארצות הברית) היה מפתח גוף אפרו-אמריקאי. במהלך הקריירה שלו, מוריס זכה בתארים רבים, ביניהם: 'מר ארצות הברית' (1972), 'מר אמריקה' (1973), 'מר אינטרנשיונל' (1974) ו'מר אולימפיה' לבני 60 ומעלה (1996). בשנת 1985, בגיל 50, אימץ אורח חיים צמחוני ולאחר 15 שנה עבר לתזונה טבעונית. מוריס המשיך לפתח את גופו עד מותו בגיל 80.
ביוגרפיה

מוריס נולד וגדל בברוקלין ארצות הברית. בגיל 19, היה חבר בצוות האולימפי האמריקאי בענף הרמת משקולות. בצעירותו, עבד בספריה העירונית בה סידר את הספרים במדפים. בשנת 1961, התגייס לחיל האוויר האמריקאי ושירת כמדריך תוכנית האימונים 5BX במשך ארבע שנים. לאחר שירותו הצבאי, מוריס החל לעבוד כלוחם אש במחלקת הכבאות של העיר ניו יורק. בתקופה זו, החל להתאמן לקראת תחרויות לפיתוח גוף. מוריס זכה בכל תחרות גדולה בחוף המזרחי, ובשנת 1969 עבר להתגורר בלוס אנג'לס כדי להתאמן עם מפתח הגוף ביל פרל (אנ') וללמוד מניסיונו. בשנת 1973 פגש את הזמר אלטון ג'ון במסיבה בהוליווד והחל מאז להיות שומר ראשו האישי למשך 15 שנה. בין השנים 1978 - 1985, ניהל מוריס חדר כושר בבעלותו במערב הוליווד.
קריירה

מוריס התחרה לראשונה בפיתוח גוף באופן מקצועני בשנת 1966, בגיל 31 וזכה בתואר 'מר ניו יורק'. שנה לאחר מכן, זכה בתואר הלאומי הראשון שלו 'מר ארצות הברית הצעיר' מטעם איגוד האתלטים החובבים. בשנת 1973, בגיל 37, זכה בתואר 'מר אמריקה' ובכך היה לאפרו-אמריקאי השני לזכות בתחרות זו
. בתחרות זו זכה ב-30 נקודות שיפוט ובכך שבר את שיא הניקוד שניתן אי פעם עבור מפתח גוף (שיא הניקוד הגבוה ביותר לפניו עמד על 21 נקודות ונשמר במשך 39 שנה). מוריס שבר בתחרות זו שלושה שיאים: שיא הניקוד למפתח גוף, ההומוסקסואל הגלוי הראשון שזכה בתחרות וכן האדם המבוגר ביותר שזכה בתחרות. נכון לשנת 2014, שיאים אלו טרם נשברו. מוריס טוען כי תחרות זו הייתה אחת החוויות הגרועות בחייו. במעמד הזכייה, הוא ספג קריאות בוז מהקהל, כלי התקשורת פקפקו בהצדקת זכייתו וכן בניקוד הגבוה שזכה לו ותמונתו לא הופיעה בשער המגזין שנהג בקביעות לפרסם על שערו בכל שנה את תמונת הזוכה בתחרות 'מר אמריקה'. מוריס חש כי עובדת היותו אפרו-אמריקאי הומוסקסואל גלוי מנעה ממנו לקבל את ההכרה על הישגיו יוצאי הדופן.
תארים והישגים

מקום שלישי - מר מטרופולין ניו יורק, איגוד האתלטים החובבים (1966)
מקום שמיני - מר אמריקה הצעיר, איגוד האתלטים החובבים (1967)
מקום ראשון -מר ארצות הברית הצעיר, איגוד האתלטים החובבים (1967)
מקום ראשון - מר מטרופולין ניו יורק, איגוד האתלטים החובבים (1967)
מקום ראשון - מר מדינת ניו יורק, איגוד האתלטים החובבים (1967)
מקום תשיעי - מר ארצות הברית, איגוד האתלטים החובבים (1967)
מקום עשירי - מר אמריקה, איגוד האתלטים החובבים (1968)
מקום חמישי - מר אמריקה הצעיר, איגוד האתלטים החובבים (1969)
מקום שמיני - מר אמריקה (השרירי ביותר), איגוד האתלטים החובבים (1970)
מקום שביעי - מר אמריקה, איגוד האתלטים החובבים (1970)
מקום ראשון - מר קליפורניה (הכי שרירי), איגוד האתלטים החובבים (1970)
מקום ראשון - מר קליפורניה, איגוד האתלטים החובבים (1970)
מקום ראשון - מר לוס אנג'לס, איגוד האתלטים החובבים (1970)
מקום שני - מר אינטרנשיונל, הפדרציה הבינלאומית של פיתוח הגוף (1971)
מקום שלישי - מר אמריקה (הכי שרירי), איגוד האתלטים החובבים (1972)
מקום שלישי - מר אמריקה, איגוד האתלטים החובבים (1972)
מקום ראשון - מר ארצות הברית (הכי שרירי), איגוד האתלטים החובבים (1972)
מקום ראשון - מר ארצות הברית, איגוד האתלטים החובבים (1972)
מקום ראשון - מר אמריקה (הכי שרירי), איגוד האתלטים החובבים (1973)
מקום ראשון - מר אמריקה, איגוד האתלטים החובבים (1973)
מקום ראשון - מר אינטרנשיונל, World Bodybuilding Guild‏ (1974)
מקום ראשון - מר יוניברס (Tall Class), האגודה הלאומית של מפתחי הגוף לחובבים (1977)
מקום ראשון - מר אולימפיה (מאסטר), מעל גיל 60, הפדרציה הבינלאומית של פיתוח הגוף (1996)
מקום עשירי - מר אולימפיה (מאסטר), הפדרציה הבינלאומית של פיתוח הגוף (1996)
הוקרה

בשנת 1978 נבחר להיות חבר בהיכל התהילה 'Physical Fitness' ביחד עם ביל פרל, סרג'יו אוליבה (אנ') וג'ק ללן (אנ').
בשנת 2015 נבחר להיות חבר בהיכל התהילה 'Muscle Beach'.
הערות שוליים

1 2 3  Biography of vegan bodybuilder Jim Morris - a storied career, belsandia
↑  Jim Morris RIP: A Tribute to the Vegan Legend, riseofthevegan
↑  The Bodybuilding History of Jim Morris in 3 Minutes, Lifelong Fitness
↑  Mr. America has bulk -- three decades after winning the title, September 04, 2007
↑  The Story of a 78-Year-Old Vegan Bodybuilder - Jim Morris: Lifelong Fitness - Short Film - Lifelong Fitness
1 2  Great Vegan Athletes
↑  Vegan Bodybuilder Jim Morris Muscle Beach HOF Induction
ג'ורג' קונורוט

ג'ורג' קונורוט (באנגלית: Jioji Konrote; נולד ב-26 בדצמבר 1947) הוא פוליטיקאי פיג'אני, שכיהן כנשיא המדינה בין השנים 2015–2021. בעבר כיהן כמפקד הצבא וכמפקד יוניפי"ל. קונורוט הוא הנשיא הראשון שנבחר על ידי הפרלמנט ולא על ידי מועצת צ'יפים.
ביוגרפיה

קונורוט נולד ב-26 בדצמבר 1947 ברוטומה. התגייס לכוחות המזוינים של פיג'י בשנת 1966 והתאמן ביחד עם כוחות מאוסטרליה וניו זילנד. בשנת 1978 ובשנים 1980- 1981 פיקד על פלוגת חיילים מפיג'י במסגרת כוח יוניפי"ל. בשנים 1985 - 1987 פיקד על גדוד במסגרת יוניפי"ל. בהמשך פיקד על כל כוחות האו"ם בלבנון. בשנת 2000 למד באוניברסיטת הרווארד. בשנת 2001 פרש מצבא פיג'י בדרגת מייג'ור-גנרל. בשנים 2001–2006 היה הנציב העליון של פיג'י באוסטרליה (דרגה שוות ערך לשגריר). בשנת 2014 נבחר קונורוט לפרלמנט המקומי וכיהן כשר התעסוקה והתעשייה. באוקטובר 2015 עזב את הפרלמנט לאחר הבחירות לנשיאות. הוא הושבע ב-12 בנובמבר 2015.
זכה באות השלום של יוניפי"ל (1978) ובצלב הצבאי (1982).
בית המטבחיים

בית המטבחיים הוא מקום בבית המקדש, בצפון העזרה, אשר בו שחטו את הקרבנות והכינו אותם להקרבה על מזבח העולה.
בית המטבחיים היה ממוקם בין מזבח העולה לקיר הצפוני של העזרה, כדי לאפשר שחיטת קדשי קדשים, והוא כלל, מדרום לצפון:
בין קיר העזרה לבית המטבחיים היה מרווח של שמונה אמות, שנחשב כחלק מעזרת כהנים.
שתי שורות של ארבעה עמודים, ולפניהם שולחנות.
הטבעות

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
על פי המסופר בתלמוד, לפני שחיטת הקרבן, היו חובטים בראשו במקל, עד שיוחנן כהן גדול ביטל זאת מחשש להיטרפות הבהמה, או משום שמדובר במנהג הנובע מעבודה זרה, ובמקום זאת, התקין טבעות ברצפה, אשר נועדו להחזיק את ראשה של הבהמה בזמן השחיטה.
הטבעות היו במבנה של עשרים וארבע טבעות בארבע שורות, שש טבעות בכל שורה (ממערב למזרח). טבעת לכל משמר, ל-24 משמרות הכהונה. הטבעת הצפון מערבית למשמרת יהויריב והטבעת הדרום מזרחית למשמרת מעזיהו.
המשנה מזכירה מחלוקת בקשר לסידור הטבעות:
וטבעות היו לצפונו של מזבח, שישה סדרים של ארבע ארבע, ויש אומרין, ארבעה של שש שש--שעליהן שוחטין את הקודשים
במשנה, מסכת סוכה, פרק ה', משנה ח', מוזכר שהטבעת של משמרת בילגה הייתה סתומה כעונש על זלזולם בעבודת המקדש.
| 0 | 1 | 2 | 3 | 4 | 5 | 6 | 7 |
| --- | --- | --- | --- | --- | --- | --- | --- |
|  | צפון - בית המוקד | צפון - בית המוקד | צפון - בית המוקד | צפון - בית המוקד | צפון - בית המוקד | צפון - בית המוקד |  |
| מזרח - שער ניקנור | מימין | מלכיה | שעורים | חרים | ידעיה | יהויריב | מערב - ההיכל |
| מזרח - שער ניקנור | יקים | אלישיב | שכניה | ישוע | אביה | הקוץ | מערב - ההיכל |
| מזרח - שער ניקנור | הפצץ | חזיר | אמר | בלגה | ישבאב | חופה | מערב - ההיכל |
| מזרח - שער ניקנור | מעזיהו | דליהו | גמול | יכין | יחזקאל | פתחיה | מערב - ההיכל |
|  | דרום - המזבח | דרום - המזבח | דרום - המזבח | דרום - המזבח | דרום - המזבח | דרום - המזבח |  |
העמודים

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
שתי שורות של ארבעה עמודים ננסיים, ועליהם "רבעים" של ארז שבהם קבועים ווים ("אונקליות") של ברזל. ושלושה סדרים של ווים היו על העמודים בווים אלו היו תולים את הבהמה ומפשיטים את עורה מעליה. שלושת הסדרים נועדו לשלושת סוגי הבהמות שהקריבו במקדש - הנמוך לכבש, האמצעי לאיל והגבוה לפר.
השולחנות

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
בסמוך לכל עמוד היה שולחן עשוי שַיִש, ועליו היו מנתחים את הבהמה לנתחיה ושוטפים את הקרביים שלה.
גודלו של בית המטבחיים

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
הדעות לגבי שטחו של בית המטבחיים חלוקות - 46.5, 44.5, 45 או 51.5 אמות.
בית המטבחיים מתואר במשנה:
וטבעות היו לצפונו של מזבח, שישה סדרים של ארבע ארבע - ויש אומרין: ארבעה של שש שש - שעליהן שוחטין את הקודשים. ובית המטבחיים היה לצפונו של מזבח, ועליו שמונה עמודין ננסין, ורביעין של ארז על גביהן, ואונקליות של ברזל היו קבועין בהן, ושלושה סדרים על כל אחד ואחד, שבהן תולין ומפשיטין, ושולחנות של שיש שבין העמודים.
ובהמשך כתוב:
מקום הטבעות עשרים וארבע, מן הטבעות לשולחנות ארבע, מן השולחנות לננסין ארבע...והמותר בין כבש לכותל ומקום הננסין...